
ΔΕΛΤΙΟ ΤΥΠΟΥ
Ως απαράδεκτο και  «εχθρική ενέργεια» απέναντι στο περιβάλλον, την εθνική οικονομία, το Πρωτόκολλο του Κιότο, αλλά και το μέλλον των Ανανεώσιμων Πηγών Ενέργειας  στη χώρα μας χαρακτηρίστηκε  το νέο σχετικό νομοσχέδιο του υπουργείου Ανάπτυξης από εκπροσώπους οκτώ εμπλεκόμενων φορέων και οργανώσεων κατά τη διάρκεια κοινής συνέντευξη Τύπου, που έδωσαν  σήμερα στα γραφεία της ΚΕΔΚΕ. 
Όλοι ζήτησαν την απόσυρση του νέου νομοσχεδίου και την επαναφορά προς διαβούλευση του νομοσχεδίου του 2005.

Η κοινή εκτίμηση για το περιεχόμενο του νέου νομοσχεδίου και το αίτημα της απόσυρσής του διατυπώνεται από την Κεντρική ΄Ενωση Δήμων και Κοινοτήτων Ελλάδας, την Ελληνική Επιστημονική Ένωση Αιολικής Ενέργειας, τον Σύνδεσμο Εταιρειών Φωτοβολταϊκών, τον Ελληνικό Σύνδεσμο Ηλεκτροπαραγωγών ΑΠΕ, τον Ελληνικό Όμιλο για τη Διάδοση των ΑΠΕ, το Πανελλήνιο Δίκτυο Οικολογικών Οργανώσεων, την Greenpeace και τη «Μεσόγειος SOS».
«Το νομοσχέδιο που έδωσε προς «διαβούλευση» η κυβέρνηση πριν από ένα μήνα είναι αντίθετο με αυτό του 2005, ανατρέπει τη λογική, τη φιλοσοφία και τις προτεραιότητες του προηγούμενου και είναι καταστροφικό για το μέλλον των ΑΠΕ στην Ελλάδα», τόνισε ο Χρήστος Παλαιολόγος, γενικός γραμματέας της ΚΕΔΚΕ. 
«Το νομοσχέδιο δεν φροντίζει για την επίλυση  προβλημάτων κανονιστικού χαρακτήρα, που έχουν παρουσιαστεί στο σχεδιασμό και την υλοποίηση έργων ΑΠΕ. Δε συμβάλει στην απλοποίηση και επιτάχυνση των διαδικασιών αδειοδότησης των έργων με τη μείωση της γραφειοκρατίας. Δεν μεριμνά για την όσο το δυνατό μεγαλύτερη διείσδυση των ΑΠΕ στην ηλεκτροπαραγωγή σε όλα τα επίπεδα. Ανατρέπει τις προτεραιότητες που η ίδια η κυβέρνηση είχε θέσει πριν ένα χρόνο δια στόματος του τότε υφυπουργού κ. Σαλαγκούδη, αφού ο αρχικός στόχος της για συμμετοχή των ΑΠΕ στην παραγωγή ηλεκτρικής ενέργειας την επόμενη  πενταετία εκπίπτει από τα 2500 MW στα 1000 MW!!!

Για μας στόχος είναι η απόσυρση του  απαράδεκτου αυτού νομοσχεδίου. Δεν  μπορούμε δε παρά να συμπεράνουμε ότι  η κυβέρνηση υπέκυψε στις πιέσεις των μεγάλων οικονομικών συμφερόντων της συμβατικής ηλεκτροπαραγωγής, εκτός ΑΠΕ, σε βάρος των συμφερόντων του τόπου μας».

Στο ίδιο μήκος κύματος ήταν και η κριτική που άσκησε στο νομοσχέδιο ο εκπρόσωπος της Greenpeace Δημήτρης Ιμπραήμ.

«Είχαμε την ελπίδα ότι κάτι θα άλλαζε όταν ακούσαμε τις εξαγγελίες του πρωθυπουργού για το θέμα, η οποία αναπτερώθηκε με την δημοσιοποίηση του πρώτου νομοσχεδίου. Δυστυχώς όμως με το δεύτερο νομοσχέδιο είδαμε ότι έχουμε μια κυβέρνηση που δεν έχει το απαιτούμενο όραμα, σαν να μη καταλαβαίνει τι γίνεται. Αν αυτό το νομοσχέδιο θεωρηθεί μέρος της ενεργειακής πολιτικής της χώρας, τότε πρέπει να αποσυρθεί και να κατατεθεί στη Βουλή, ως βάση συζήτησης, το αρχικό».
«Είμαστε απογοητευμένοι με αυτήν την εξέλιξη, υπογράμμισε ο Γιάννης Τσιπουρίδης, πρόεδρος της Ελληνικής Επιστημονικής Ένωσης Αιολικής Ενέργειας. 
«Το πρώτο νομοσχέδιο το δέχθηκαν η αγορά, οι επαγγελματικές ενώσεις, οι ΜΚΟ, γιατί αντιμετώπιζε το θέμα με σοβαρότητα. Το νέο είναι εχθρική ενέργεια για την εθνική οικονομία, το Πρωτόκολλο του Κιότο, το περιβάλλον, το κλίμα, το μέλλον, τα παιδιά μας. 

Ο «αρχιτέκτονας» του πρώτου νομοσχεδίου για τις ΑΠΕ, ο κ. Σαλαγκούδης, καρατομήθηκε. Όταν, λοιπόν, ο πρωθυπουργός τον αποπέμπει, δείχνει ότι κάποια άλλα ισχυρά συμφέροντα πιέζουν. Μπορεί να διαψευστώ, μπορεί να θεώρησε ο κ. Καραμανλής ότι ο υφυπουργός έκανε λίγα για τις ΑΠΕ. Αυτό όμως απομένει να αποδειχθεί. Ο υπουργός Ανάπτυξης ας το αποδείξει. Διότι τώρα  έχουμε πολιτική επίθεση στις ΑΠΕ, ενώ και η διεθνής κοινότητα περιμένει για επενδύσεις». 

«Τα τελευταία χρόνια η χώρα έκανε κάποια βήματα στην προώθηση των ΑΠΕ. Δεν ξέρω γιατί πάντα μπαίνει κάποιο χέρι και τα ανατρέπει», τόνισε ο Γιώργος Ανεμοδουράς εκπρόσωπος του Ελληνικού Ομίλου για τη Διάδοση των ΑΠΕ, ο οποίος ζήτησε την επαναφορά του αρχικού νομοσχεδίου.

Αποκαλυπτικό των στόχων της κυβέρνησης για το  μέλλον των ΑΠΕ στην Ελλάδα αποτελεί και το παράδειγμα που έδωσε  ο Νίκος Βασιλάκος, πρόεδρος της Ελληνικού Συνδέσμου Ηλεκτροπαραγωγών από ΑΠΕ.
Σύμφωνα λοιπόν με τον κ. Βασιλάκο το 2002 ΚΑΠΕ και ΡΑΕ σε συνεργασία με τον ΟΡΣΑ εκπόνησαν μελέτη για την εγκατάσταση αιολικών πάρκων στην Αττική και διαμορφώθηκε ο σχετικός χάρτης. Σε αιτήσεις 600 MW η ΡΑΕ έδωσε άδεια για την εγκατάσταση 100 MW. Μάλιστα είχε υιοθετηθεί πρόταση και από την Ολυμπιακή Επιτροπή  για δωρεάν κάλυψη των τεράστιων αναγκών  της Ολυμπιάδας από ηλεκτρική ενέργεια που θα παρήγαγαν τα αιολικά πάρκα της Αττικής. 
Από τότε όμως δεν έχει γίνει τίποτε. Μάλιστα ο ΟΡΣΑ με νεώτερη απόφασή του το 2003,  τάχθηκε εναντίον της εγκατάστασης  των αιολικών πάρκων στην Αττική. 

Αντίθετα τους δύο τελευταίους μήνες η ΡΑΕ δρομολόγησε  ταχύτατες διαδικασίες για την εγκατάσταση  4 συμβατικών σταθμών, ισχύος 2000 MW, με φυσικό αέριο: 824 MW  στη Χαλυβουργική, 390 MW στα ΕΛΠΕ, 400 MW στη ΔΕΠΑ και 400 MW στο Κερατσίνι.
Οι σταθμοί αυτοί κάθε χρόνο, κι αν ακόμη υποτεθεί ότι θα λειτουργήσουν με τους αυστηρότερους περιβαλλοντικούς όρους, θα εκπέμπουν 5 εκ. τόνους διοξειδίου του άνθρακα και 5000 τόνους διοξείδιο του αζώτου ( του βασικού συντελεστή παραγωγής φωτοχημικού νέφους στην Αττική).
Στα οικονομικά οφέλη από την προώθηση των ΑΠΕ αναφέρθηκε ο Στέλιος Ψωμάς από τον Σύνδεσμο Εταιριών Φωτοβολταϊκών. 
Συγκεκριμένα ανέφερε ότι το οικονομικό όφελος μέχρι το 2010, αν τηρηθεί ο στόχος που είχε θέσει και η χώρα μας, θα ανέλθει στα 4 δις ευρώ. Με την πολιτική όμως που ακολουθεί η κυβέρνηση δεν είναι δυνατή η προσέλκυση των επενδυτών. Και ανέφερε ως χαρακτηριστικό παράδειγμα την υπαναχώρηση της κυβέρνησης στην τιμολόγηση των φωτοβολταϊκών. Στο πρώτο νομοσχέδιο προβλεπόταν αύξηση επτά φορές πάνω, τώρα οι τιμές για τα φωτοβολταϊκά είναι 20-40% μικρότερες. Στην γειτονική Ιταλία η κιλοβατώρα τιμάται 44-55 λεπτά ενώ στην Ελλάδα η τιμή που έδωσε η ΡΑΕ είναι τα 35 λεπτά. 
Ο κ. Ψωμάς ζήτησε μια ορθολογική τιμολόγηση της παραγόμενης πράσινης ενέργειας ανάλογα με τις ανάγκες και την ωριμότητα της κάθε τεχνολογίας, που να εγγυάται και το ότι οι πράσινες επενδύσεις στην Ελλάδα θα μπορούν να είναι ανταγωνιστικές. Παράλληλα ζήτησε και πρόσθετα φορολογικά κίνητρα, κάτι που προωθεί και η Ε.Ε.
Στα 400 εκ. ευρώ αναμένεται να φτάσει το ποσό που θα πληρώνει η χώρα μας κάθε χρόνο  για να αγοράσει δικαιώματα εκπομπής ρύπων, τόνισε ο Νίκος Χρυσόγελος, εκπρόσωπος της «Μεσόγειος SOS». 

«Ζούμε το σκηνικό του παραλόγου. Έχουμε να πληρώσουμε πρόστιμα για να ρυπαίνουμε και να καταστρέφουμε και δεν δίνουμε τίποτε για την προώθηση των ΑΠΕ». Ο κ. Χρυσόγελος ζήτησε την επαναφορά του αρχικού νομοσχεδίου, το οποίο «προέβλεπε πολιτικές που θα δίνανε ουσιαστική ώθηση στην ανάπτυξη των ΑΠΕ.
Επέκταση της πολιτικής κινήτρων και για τους παραγωγούς μικρής ισχύος  ΑΠΕ και τους καταναλωτές, ζήτησε  ο εκπρόσωπος της ΠΑΝΔΟΙΚΟ Βασίλης Κελάρης. Κίνητρα που θα συνδυαστούν με  δράσεις μείωσης της κατανάλωσης και ενημέρωσης των καταναλωτών.

Τέλος ο κ. Βασιλάκος χαρακτήρισε μύθο τον ισχυρισμό ότι οι συμβατικές μορφές παραγωγής ενέργειας προσφέρουν περισσότερες θέσεις εργασίας, αναφέροντας ως παράδειγμα ότι για την παραγωγή 400 ΜW  με  φυσικό αέριο στη Θεσσαλονίκη σε σταθμό των ΕΛΠΕ θα απασχοληθούν 32 άτομα. Στα αιολικά πάρκα για την ίδια ισχύ οι θέσεις απασχόλησης είναι πενταπλάσιες και η αναλογία για κάθε MW είναι 1 εργαζόμενος για συμβατικό σταθμό, 5 εργαζόμενοι για μονάδες ΑΠΕ (αιολικά πάρκα).
Αν εγκατασταθούν στην Ελλάδα και εργοστάσια συναρμολόγησης και παραγωγής εξοπλισμού  για αιολικό πάρκο ισχύος 50 MW θα χρειαστούν πάνω από 800 -900 εργαζόμενοι. Ενώ στη Γερμανία για τις ανάγκες παραγωγής 1200 MW  από φωτοβολταϊκά, την τελευταία πενταετία δημιουργήθηκαν 20.000 θέσεις εργασίας.

Όλοι οι φορείς έχουν καταθέσει σχετικά υπομνήματα με τις προτάσεις τους προς το υπουργείο Ανάπτυξης. Και σύντομα θα ανακοινώσουν και άλλες κοινές ενέργειές τους με στόχο την απόσυρση του νομοσχεδίου.

